
Negatívan töltött nitrogén-vakancia hiba és szubsztitúciós nitrogén spin-spin kölcsönhatásának vizsgálata gyémántban, kvantummechanikai számításokkal

Negatívan töltött nitrogén-vakancia hiba és szubsztitúciós nitrogén hiba elektronspin-elektronspin kölcsönhatását vizsgáltuk gyémántban, sűrűségfunkcionál-elméleten alapuló numerikus kvantummechanikai számításokkal. A kölcsönhatást az egész rendszerre nézve a nulltér-felhasadási tenzor jellemzi. Jelen dolgozat célja a nitrogén-vakancia hiba mérőeszközként való használatának szimulációja a gyémántrácsban a hibától különböző távolságokra elhelyezkedő szubsztitúciós nitrogén spinjének detektálására. Ehhez az egységes hibarendszert külön kell választani a mérőeszközre és a mérendő hibára. Ezt a populációanalízisre épülő particionálási elméletet alkalmazva tesszük meg. Ekkor a szubsztitúciós nitrogén spinje egy effektív külső mágneses térként hat a nitrogén-vakancia hiba detektorunkra. A nulltér-felhasadási tenzorra vonatkozó számítási adatokat a particionálási elmélet alapján feldolgozva, az effektív tér kiszámításával jóslást adhatunk az egyes hibatávolságokkal rendelkező minták nitrogén-vakancián végzett optikailag detektált mágneses rezonancia spektroszkópia jelének kísérletben mérhető paramétereire.



